Bo-Kaapse inwoner positief vir Covid-19 getoets | Netwerk24
Deur Warda Meyer 31 Maart 2020 10:21
'n Bejaarde man van die Bo-Kaap is positief getoets vir die koronavirus en is tans in die hospitaal in isolasie terwyl sy gesin in self-isolasie is.
Die Salie-familie sê in 'n verklaring hulle weet nie hoe hul 73-jarige pa, Mogamat Salie, die virus opgedoen het nie. Die gesin het ook 'n beroep gedoen op inwoners wat met hul pa in kontak was om die nodige voorsorgmaatreëls te tref en hulself te isoleer en te laat toets.
Die Salies sê hulle werk nou saam met die departement van gesondheid en die mediese spanne van die hospitaal, en volg hul advies deur hulself te isoleer.
Die familie het die inwoners ingelig oor hul pa se siekte via die Bo-Kaapse gemeenskapreaksiespan teen die koronavirus en 'n beroep op die gemeenskap gedoen om hul privaatheid in hierdie tyd te respekteer en nie met hulle kontak te maak nie.
"Ons deel hierdie inligting, omdat ons meen dit is noodsaaklik om te verseker dat die Bo-Kaap se gemeenskap veilig gehou word en ingelig is oor die virus en sodoende verenig bly. Baie mense kan dalk draers van die koronavirus wees terwyl hulle, soos in die geval van ons pa, nie eens daarvan bewus is nie," lui die verklaring.
Hulle het 'n beroep gedoen op die inwoners om binnenshuis te bly en seker te maak dat hulle nie 'n risiko vir ander inhou nie.